**Skriftlig eksamen i Engelsk stx og hf**

FAQ

**Maj 2021**

Nedenfor finder du fagkonsulentens svar på de oftest stillede spørgsmål vedrørende eksamen i engelsk.

Indholdsfortegnelse

[Censor ved engelsk skriftlig eksamen 2](#_Toc70837305)

[Hvordan forbereder jeg mig som skriftlig censor? 2](#_Toc70837306)

[Må opgavesæt og besvarelser diskuteres forud for censormødet? 2](#_Toc70837307)

[Hvordan får jeg adgang til opgavesættene? 2](#_Toc70837308)

[Bedømmelse af opgavebesvarelserne 2](#_Toc70837309)

[Hvordan er opgavesættene opbygget? 2](#_Toc70837310)

[Hvad betyder det, at bedømmelsen af besvarelsen beror på en helhedsvurdering? 2](#_Toc70837311)

[Hvordan skal det vurderes, hvis én eller flere delopgaver ikke er besvaret? 3](#_Toc70837312)

[Prøverne i skriftlig fremstilling 3](#_Toc70837313)

[Skal forfatternavn og titel tælles med i ordantallet i summary og analytical essay? 3](#_Toc70837314)

[Skal eksaminanderne præsentere titel og forfatter i både summary og analytical essay på B-niveau? 3](#_Toc70837315)

[Hvilke krav er der helt formelt til skrivegenrerne summary, (short) analytical essay og skrivehandlingen discuss? 3](#_Toc70837316)

[Er det nok, at eksaminanden nævner de angivne faglige begreber på B-niveau? 3](#_Toc70837317)

[Inddragelse af stilistik på STX A-niveau 4](#_Toc70837318)

[Findes der en liste over hvilke faglige begreber og fokuspunkter, der kan komme i spil i opgaveinstrukserne? 4](#_Toc70837319)

[De sproglige prøver i opgavesættene 4](#_Toc70837320)

[Findes der en liste over de grammatiske og sproglige emner, der kan prøves i? 4](#_Toc70837321)

[Hvordan kan jeg som censor differentiere i bedømmelsen af de sproglige opgaver, når eksaminanderne har adgang til faglige hjælpemidler under hele den skriftlige prøve. 4](#_Toc70837322)

[HF B 5](#_Toc70837323)

[Assignment 1 5](#_Toc70837324)

[Assignment 2 5](#_Toc70837325)

[Assignment 3 5](#_Toc70837326)

[Assignment 4 5](#_Toc70837327)

[Assignment 5 6](#_Toc70837328)

[STX B 6](#_Toc70837329)

[Assignment 1 6](#_Toc70837330)

[Assignment 2 6](#_Toc70837331)

[Assignment 3 7](#_Toc70837332)

[Assignment 4 7](#_Toc70837333)

[STX A 8](#_Toc70837334)

[Assignment 1 og 2 8](#_Toc70837335)

[Assignment 3 8](#_Toc70837336)

# Censor ved engelsk skriftlig eksamen

## Hvordan forbereder jeg mig som skriftlig censor?

Som censor forventes du at sætte dig ind i informationerne til skriftlige censorer i engelsk for stx/hf, som kan findes på [uvm.dk](https://www.uvm.dk/gymnasiale-uddannelser/proever-og-eksamen/for-censorer/til-censorer-paa-stx-og-hf). Linket finder du også i dit allokeringsbrev.

Her finder du:

* Information til censorer i engelsk
* Vejledende retteark til opgaverne indeholdende karakterbeskrivelser og faglige mål
* Censorvejledninger for hhv. stx og hf

Censorvejledningerne opdateres hvert år forud for første skriftlige eksamen, og selvom du har været censor før, skal du orientere dig i materialet, hvor definitioner og instruktioner kan være blevet tydeliggjort eller på anden vis ændret.

Censormaterialet indeholder også link til evaluering af opgavesættene, som alle censorer forventes at besvare, så eventuelle problemer i sættene kan blive adresseret på censormødet forud for voteringen af opgaverne.

## Må opgavesæt og besvarelser diskuteres forud for censormødet?

En censor har **tavshedspligt** jf. *Bekendtgørelse om prøver og eksamen* § 27, stk. 2. Det betyder, at det **udelukkende** er på censormødet, at alle afgørelser vedr. bedømmelse og evt. formodning om plagiat finder sted. Tavshedspligten gælder **også** diskussion af såvel opgavesæt som elevbesvarelser på sociale medier, hvilket **IKKE** er tilladt.

## Hvordan får jeg adgang til opgavesættene?

De digitale opgavesæt ligger i *Netprøver* sammen med de opgaver, du skal bedømme. Opgavesættet åbner i et browservindue.

De stillede eksamenssæt vil *efter* eksamensterminens afslutning blive gjort tilgængelige på [Prøvebanken.dk](https://www.prøvebanken.dk/). De digitale opgavesæt downloades som en zip-fil og gemmes på computeren. Filerne pakkes dernæst ud ved at vælge **’Udpak alle’**, og opgaven startes i en browser ved at klikke på index-filen.

# **Bedømmelse af opgavebesvarelserne**

## Hvordan er opgavesættene opbygget?

Opgavesættenes opbygning er detaljeret beskrevet i *Lærerens Hæfte* til hhv. stx A og B og hf B, som du finder på [Prøvebanken.dk](https://www.prøvebanken.dk/) under årstallet 2021.

## Hvad betyder det, at bedømmelsen af besvarelsen beror på en helhedsvurdering?

Bedømmelsen af den enkelte opgavebesvarelse beror på en helhedsvurdering af eksaminandens målopfyldelse i forhold til de faglige mål for niveauet.

Det betyder, at der IKKE findes en procentvis angivelse af, hvor meget én eller flere delprøver vægtes i den samlede vurdering, og der skal IKKE gives én karakter for sprogprøver og en anden for opgaven i skriftlig fremstilling. Det betyder også, at opgaver fx ikke automatisk ’trækkes en karakter ned’, hvis bestemte grammatiske eller sproglige regler ikke mestres.

Bedømmelsen er en afvejning af eksaminandens styrker og svagheder i forhold til de faglige mål og bedømmelseskriterierne på niveauet. I bedømmelsen af den samlede opgavebesvarelse skal det indskærpes, at opgaver, der opnår karakteren 12, også kan have mindre fejl. Dette gælder i alle opgavesættets delopgaver.

Du finder yderligere information om bedømmelse af opgaverne i censorvejledningen til de tre niveauer, som beskrevet ovenfor.

## Hvordan skal det vurderes, hvis én eller flere delopgaver ikke er besvaret?

Hvis eksaminanden ikke har besvaret én eller flere delopgaver, er der tale om en mangel, som indgår i den samlede vurdering af opgavebesvarelsen. Det vægtes omvendt positivt, hvis eksaminanden har forsøgt at løse en opgave, også selvom det betyder mangler i besvarelsen.

# **Prøverne i skriftlig fremstilling**

## Skal forfatternavn og titel tælles med i ordantallet i *summary* og *analytical essay*?

Ja, men da især ikke-fiktionstekster godt kan have meget lange titler, vil det i sådanne tilfælde være acceptabelt at overskride ordgrænsen tilsvarende i eksaminandens *summary*.

## Skal eksaminanderne præsentere titel og forfatter i både *summary* og *analytical* *essay* på B-niveau?

Eksaminanderne forventes at præsentere tekst og forfatter første gang de skriver om teksten, dvs. i deres *summary*. I deres *analytical essay* er der ikke krav om formel præsentation af teksten, og de kan fx fokusere på en tematisk præsentation.

## Hvilke krav er der helt formelt til skrivegenrerne *summary*, (*short) analytical essay* og skrivehandlingen *discuss*?

Både skrivegenrerne og skrivehandlingen *discuss* defineres med et minimum af krav i såvel censorvejledningerne som i *Lærerens Hæfte*. Udover disse definitioner findes der ikke centralt formulerede krav til, hvordan eksaminandens tekster skal bygges op. Det betyder, at den enkelte lærer i sin undervisning har frihed til at arbejde med forskellige måder at strukturere tekster. Det betyder også, at man som censor skal være åben for, at eksaminanderne løser opgaverne på forskellig vis.

## Er det nok, at eksaminanden nævner de angivne faglige begreber på B-niveau?

Nej, de hhv. tre og fire analytiske begreber i stx B- og hf B-opgaven skal anvendes fagligt, dvs. analytisk i opgavebesvarelsen.

## Hvad er kravene til inddragelse af stilistik på stx A-niveau?

I både 4A og 4B på stx A-niveau bedes der om en stilistisk analyse af udvalgte linjer i teksten. Formuleringen er altid: *In addition your essay must include an analysis of the style of writing/the style of the language in* [...].

Det er vigtigt, at analysen af sproglig stil skal bidrage til den samlede analyse af teksten eller teksterne, og den må derfor ikke optræde isoleret, men skal integreres i resten af analysen. Det er derudover vigtigt at huske, at *the style of writing/ the style of language* dækker bredere end formalitetsniveau. Det er således ofte ikke fyldestgørende, hvis eleven udelukkende undersøger, om teksten er høj/formel eller lav/uformel stil.

## Findes der en liste over hvilke faglige begreber og fokuspunkter, der kan komme i spil i opgaveinstrukserne?

Nej, det er den konkrete tekst, der afgør, hvilke faglige begreber og fokuspunkter, eksaminanden bliver bedt om at anvende og forholde sig til i den konkrete opgave. De faglige begreber og fokuspunkterne til tekstarbejdet ligger dog i forlængelse af det begrebsapparat, eleverne møder i antologier og andet undervisningsmateriale til faget.

# **De sproglige prøver i opgavesættene**

## Findes der en liste over de grammatiske og sproglige emner, der kan prøves i?

Nej, opgaverne stilles indenfor grammatik, tegnsætning, ortografi, ordforråd og principper for tekstopbygning svarende til de faglige mål og kernestoffet for det enkelte niveau.

## Hvordan kan jeg som censor differentiere i bedømmelsen af de sproglige opgaver, når eksaminanderne har adgang til faglige hjælpemidler under hele den skriftlige prøve?

De sproglige opgaver bliver på alle tre niveauer stillet under den forudsætning, at eksaminanderne anvender relevante faglige hjælpemidler, hvilket i praksis primært dækker over grammatik(ker), ordbøger, hjælpeark og lister.

Det betyder, at man som censor skal være opmærksom på, at løsningen af en opgave kræver faglig viden og faglige kompetencer og færdigheder svarende til niveauet. Dvs. opgaverne tester også, om eksaminanden kan anvende faglige hjælpemidler hensigtsmæssigt, anvende sprogindlæringsstrategier og anvende citat- og referenceteknik, når det er påkrævet. Denne anvendelse af faglige hjælpemidler afspejles ikke altid direkte i besvarelsen, men er en underliggende forudsætning for at kunne besvare opgaverne tilfredsstillende. Censor skal også i vurderingen af en konkret opgavebesvarelse vurdere, om eksaminandens besvarelse er præcis i forhold til opgaveformuleringen og opfylder alle krav.

Nedenfor skitseres nogle af de aspekter, man som censor kan inddrage i vurderingen af konkrete opgavebesvarelser.

## Hf B

### Assignment 1

I assignment 1 prøves eksaminandens evne til at identificere personbøjede verber i enten præsens eller præteritum i et tekststykke og omskrive dem til hhv. præteritum eller præsens.

Det betyder, at censor har mulighed for at differentiere i bedømmelsen ud fra forskellige parametre, fx:

* Kan eksaminanden genkende personbøjede verber, herunder også uregelmæssige verber, eller markeres og ændres også infinitte verbalformer eller andre ordklasser?
* Kan eksaminanden ændre tiden korrekt i de personbøjede verber, dvs. tage højde for kongruens, uregelmæssige bøjninger osv.?
* Kan det ses, at eksaminanden kender reglerne for regelmæssige bøjninger, men ikke mestrer uregelmæssige?

### Assignment 2

I assignment 2 prøves i lytteforståelse, viden om ordklasser, stavning samt brug af faglige hjælpemidler såsom grammatikker og ordbøger.

I bedømmelsen kan censor fx differentiere bedømmelsen i forhold til:

* Sikkerhed i ordklasser
* Korrekt antal ord i hver ordklasse
* Om de valgte ord står i den samme form som i podcasten
* Om de valgte ord optræder i podcasten eller er gæt
* Stavning
* Om samme verbum fx gentages i forskellige tider/former, eller om der er tale om forskellige ord

### Assignment 3

Assignment 3 har typisk fokus på ét grammatisk område eller handler om ordforråd (fx synonymer eller semantik). Opgaven prøver eksaminanden i at omsætte viden til praksis og anvende fx grammatikker og ordbøger.

Som censor kan man fx differentiere bedømmelsen ud fra:

* Sikkerhed i anvendelse af viden om ordklasser og syntaks
* Sikkerhed i ordforråd

### Assignment 4

Assignment 4 består af to tekststykker opdelt i samme antal sætninger eller sætningsdele, som skal samles til to korrekt sammenhængende tekster. Opgaven tester eksaminandens viden om tekstsammenhæng bredt, herunder tegnsætning og brug af stort begyndelsesbogstav, kongruens, brug af pronominer, konjunktioner, verbernes tid, semantiske felter (eller skemaer) osv.

I besvarelsen vil eksaminandens viden om disse aspekter samt strategier til at afprøve tekstsammenhæng være i spil.

Censor kan fx differentiere sin bedømmelse i forhold til:

* Om begge tekster er samlet til to korrekte, sammenhængende tekster
* Om en af teksterne er korrekt samlet og den anden ikke
* Om begge tekster er samlet i to korrekte dele, men ikke sat i rigtig rækkefølge
* Om sætningsdelene er blandet og ikke tilhører samme tekst

### Assignment 5

I assignment 5 skal eksaminanden skrive en kort tekst med krav om brug af konkrete ord fra to ordklasser. Eksaminanden skal fx skrive en tekst til et billede eller en e-mail eller jobansøgning i høfligt sprog.

I bedømmelsen kan censor fx differentiere bedømmelsen i forhold til om eksaminanden:

* Har skrevet en sammenhængende tekst eller løsrevne sætninger
* Anvender de bundne ord korrekt – grammatisk og betydningsmæssigt
* Overholder sprogbrugsregler i forhold til stavning, grammatik, ortografi og tegnsætning
* Formulerer e-mails og ansøgninger høfligt, dvs. overholder normerne for opbygning af og sprogbrug i den konkrete tekstgenre

## Stx B

### Assignment 1

I assignment 1 prøves eksaminandens evne til at identificere personbøjede verber i enten præsens eller præteritum i et tekststykke og omskrive dem til hhv. præteritum eller præsens.

Det betyder, at censor har mulighed for at differentiere i bedømmelsen ud fra forskellige parametre, fx:

* Kan eksaminanden genkende personbøjede verber, herunder også uregelmæssige verber, eller markeres og ændres også infinitte verbalformer eller andre ordklasser?
* Kan eksaminanden ændre tiden korrekt i de personbøjede verber, dvs. tage højde for kongruens, uregelmæssige bøjninger osv.?
* Kan det ses, at eksaminanden kender reglerne for regelmæssige bøjninger, men ikke mestrer uregelmæssige?

### Assignment 2

Assignment 2 har fokus på ordklasser og basal syntaks og kan have forskellig udformning. I opgaven vil der typisk indgå delopgaver, hvor eksaminanden skal finde forekomster af en ordklasse i kombination med delopgaver, hvor eksaminanden skal forklare relevante grammatiske regler med udgangspunkt i konkrete eksempler fra opgaveteksten. Opgaven prøver eksaminandens evne til at omsætte viden til praksis og anvende faglige hjælpemidler samt at forankre grammatisk (parat)viden i en konkret kontekst.

I bedømmelsen kan censor fx differentiere bedømmelsen i forhold til:

* Sikkerhed i identifikation af ordklasser og sætningsled (fx subjekter)
* Sikkerhed i bøjning af ordklasser
* Sikkerhed i udvælgelse af relevante forklaringer og regler
* Inddragelse af de konkrete eksempler fra teksten i forklaringer
* Citat- og henvisningsteknik

### Assignment 3

Assignment 3 kan have forskellige udformninger. Her nævnes **eksempler** på opgavetyper:

#### Jumbled sentences

(Se hf B assignment 4)

#### Opgave i ordforråd (fx semantiske felter, modsætningspar mm)

I denne opgavetype skal eksaminanden i en lyd- eller videofil fx finde eksempler på forekomster af modsætningspar eller ord indenfor et bestemt semantisk felt, evt. i kombination med krav om bestemt(e) ordklasse(r).

Som censor kan man fx differentiere bedømmelsen ud fra:

* Om ordene forekommer i teksten eller er gæt
* Om besvarelsen indeholder det krævede antal ord eller ordpar
* Om ordene rammer plet i forhold til det semantiske felt, er nogenlunde acceptable eller rammer helt uden for skiven
* Sikkerhed i ordklasser
* Korrekt antal ord i hver ordklasse
* Stavning

### Assignment 4

I assignment 4 skal eksaminanden altid skrive en kort tekst, fx en tekst til et billede med krav om inddragelse af bestemte ord fra forskellige ordklasser. Opgaven kan også være todelt og bestå af en kort tekst, som først skal beskrives stilistisk og derefter enten besvares eller omskrives i grammatisk korrekt og formelt sprog - evt. med krav om brug af en bestemt ordklasse eller angivne ord. I begge opgavetyper omsætter eksaminanden viden om sprog til praksis.

I bedømmelsen kan censor fx differentiere bedømmelsen i forhold til om eksaminanden:

* Har skrevet en sammenhængende tekst eller løsrevne sætninger
* Anvender bundne ord korrekt – grammatisk og betydningsmæssigt
* Overholder sprogbrugsregler i forhold til stavning, grammatik, ortografi og tegnsætning
* Kan beskrive den sproglige stil i en tekst med brug af relevant terminologi
* Formulerer tekster formelt, dvs. overholder normerne for opbygning af og sprogbrug i den konkrete tekstgenre

## STX A

### Assignment 1 og 2

Assignment 1 og 2 har fokus på grammatiske fænomener og indeholder krav om at finde eksempler på forekomster af bestemte ordklasser, former, sætningsled eller andre grammatiske fænomener samt krav om at forklare relevante grammatiske regler med udgangspunkt i konkrete eksempler fra opgaveteksten. Opgaven prøver eksaminandens evne til at omsætte viden til praksis og anvende faglige hjælpemidler samt at forankre grammatisk (parat)viden i en konkret kontekst.

I bedømmelsen kan censor fx differentiere bedømmelsen i forhold til:

* Sikkerhed i identifikation af ordklasser, bestemte former, sætningsled, syntaktiske strukturer osv
* Sikkerhed i bøjning af ordklasser
* Sikkerhed i udvælgelse af relevante forklaringer og regler
* Inddragelse af de konkrete eksempler fra teksten i forklaringer
* Citat- og henvisningsteknik

### Assignment 3

I assignment 3 er tekstmaterialet altid en lyd- eller videofil, og fokus kan være af semantisk eller grammatisk karakter eller en kombination, hvor eksaminanden fx skal finde ord fra en bestemt ordklasse indenfor et semantisk felt, modsætningspar eller synonymer.

Som censor kan man fx differentiere bedømmelsen ud fra:

* Om ordene forekommer i teksten eller er gæt
* Om ordene rammer plet i forhold til det semantiske felt eller modsætningsparrene, er nogenlunde acceptable eller rammer helt uden for skiven
* Sikkerhed i ordklasser
* Korrekt antal ord i hver ordklasse
* Stavning